सामान्यता आयोजना निर्माण हुँदा स्थानीयवासीले केही न केही त्याग गर्नुपर्छ। पुस्तौंदेखि बसोबास गर्दै आएको थातथलो गुमाउनुपर्छ। तर माथिल्लो तामाकोशी त्यसको अपवाद हो। आयोजना निर्माण हुँदा सिंगटी, लामाबगर र आसपासमा आर्थिक गतिविधि मौलाएका छन्। दोलखाको सदरमुकाम चरिकोटदेखि लामाबगर ६८ किमि सडक र थुप्रै पुलपुलेसाहरू निर्माण भएका छन्। प्रभावित क्षेत्रमा प्रवद्र्धकबाट शिक्षा, स्वास्थ्य, खानेपानी आयोजनालगायत आयआर्जनमूलक परियोजनाहरू विकास गरिएका छन्। प्रभावित क्षेत्रका प्रत्येक घरधुरीले शेयरको हिस्सा प्राप्त गर्ने भएका छन्।
